SK Úradný vestník Európskej únie C 272/36

Stanovisko Európskeho výboru regiónov — Legislatívne návrhy týkajúce sa nariadenia o spoločnom úsilí a nariadenia o LULUCF

(2017/C 272/08)

Spravodajca: Juri Gotmans (EE/SES), primátor mesta Haanja Referenčné dokumenty: Návrh nariadenia Európskeho parlamentu a Rady o záväznom ročnom znižovaní emisií skleníkových plynov členskými štátmi v rokoch 2021 až 2030 v záujme odolnej energetickej únie a splnenia záväzkov podľa parížskej dohody, ktorým sa mení nariadenie Európskeho parlamentu a Rady (EÚ) č. 525/2013 o mechanizme monitorovania a nahlasovania emisií skleníkových plynov a nahlasovania ďalších informácií relevantných z hľadiska zmeny klímy, COM (2016) 482 final Návrh nariadenia Európskeho parlamentu a Rady o začlenení emisií a záchytov skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie Európskeho parlamentu a Rady (EÚ) č. 525/2013 o mechanizme monitorovania a nahlasovania emisií skleníkových plynov a nahlasovania ďalších informácií relevantných z hľadiska zmeny klímy, COM (2016) 479 final

EURÓPSKY VÝBOR REGIÓNOV

1. víta legislatívne návrhy Európskej komisie na stanovenie záväzných ročných cieľov znižovania emisií skleníkových plynov členskými štátmi v rokoch 2021 až 2030 v sektoroch, ktorí nespadajú do systému obchodovania s emisiami (ETS) [COM (2016) 482 final] a o začlenení emisií a záchytov skleníkových plynov z využívania pôdy, zo zmien vo využívaní pôdy a z lesného hospodárstva (LULUCF) do rámca politík v oblasti klímy a energetiky na rok 2030 [COM (2016) 479 final];

2. považuje za dôležité znížiť emisie skleníkových plynov v sektoroch, ktoré nespadajú do rámca ETS do roku 2030 natoľko, aby sa podarilo do roku 2050 dosiahnuť dlhodobo zamýšľané zníženie emisií skleníkových plynov o 95 %;

3. domnieva sa, že vzhľadom na splnenie záväzkov, stanovených parížskou dohodou je veľmi inovatívne a nákladovo efektívne zaoberať sa potenciálom na znižovanie emisií CO2 z využívania pôdy, zo zmien vo využívaní pôdy a z lesného hospodárstva (LULUCF) integrovaným spôsobom v rámci politiky v oblasti klímy;

4. považuje za rozhodujúce, aby boli miestne a regionálne samosprávy uznané a ako dôležití aktéri zapojené do realizácie opatrení v oblasti novej politiky v oblasti klímy a aby boli v súlade so zásadou viacúrovňového riadenia aktívnejšie a rozsiahlejšie zapojené do uplatňovania politiky EÚ v oblasti energetiky a zmeny klímy;

5. vyzdvihuje úlohu a kompetencie miest a regiónov pri zbere a zostavovaní údajov, ktoré sú potrebné na zostavenie inventúry emisií skleníkových plynov, ktoré spadajú do rámca pôsobnosti nariadenia o LULUCF a nariadení o spoločnom úsilí; odporúča členským štátom a Komisii, aby dôsledne podporovali miestne a regionálne samosprávy pri plnení ich základných úloh týkajúcich sa stanovovania koncepcií a plánovania miestneho rozvoja v oblasti energetiky, dopravy, odpadového hospodárstva, využívania pôdy a iných oblastiach tým, že posilnia ich kapacity;

6. domnieva sa, že vďaka nástrojom flexibility sa prejavia trhové princípy a postupy využívania pôdy, ako aj prostriedky na dosiahnutie cieľov v oblasti znižovania emisií a opatrenia v oblasti zmeny klímy, sú tu však potrebné zmeny, aby sa zabránilo devalvácii ambicióznych cieľov politiky EÚ v oblasti klímy a inflácii v obchodovaní s kvótami. To sa dá dosiahnuť tým, že sa započítajú skutočné emisie alebo ich lineárna tendencia znižovania v roku 2020, zníženie prevodu nadbytočných kvót zo sektorov, ktoré spadajú do ETS, do sektorov, ktoré tam nespadajú, ako aj stanovenie ambicióznych cieľov aj pre krajiny s nízkym HDP;

7. žiada zavedenie priebežných kontrol dodržiavania záväzkov každých päť rokov ako účinného prostriedku na zabezpečenie splnenia cieľov v oblasti znižovania emisií prostredníctvom pravidelnej kontroly;

8. domnieva sa, že vzhľadom na absenciu špecifických cieľov znižovania emisií pre jednotlivé sektory by mali byť pre sektory spadajúce do rámca pôsobnosti nariadenia o spoločnom úsilí stanovené ustanovenia týkajúce sa plánovania, aby sa na úrovni EÚ, členských štátov, regiónov a územných samospráv dali vypracovať stratégie a opatrenia, ktoré zaručia prechod týchto sektorov na opatrenia zamerané na nízke emisie CO2. Je potrebné vypracovať špecifické ciele pre jednotlivé sektory, aby sa zabezpečilo, že všetky sektory, na ktoré sa vzťahuje nariadenie o spoločnom úsilí, sú v súlade s celosvetovými cieľmi zníženia emisií navrhnutým v nariadení, okrem toho je potrebné posilniť kontroly dodržiavania záväzkov ročnými preskúmaniami a bilanciami;

9. zdôrazňuje, že je potrebné ambicióznejšie a v ešte väčšom rozsahu využiť možnosti týkajúce sa právnych požiadaviek na sektorovo špecifické opatrenia v sektoroch, v ktorých hrozí riziko nárastu emisií (napr. účinnosť osobných motorových vozidiel a ľahkých úžitkových vozidiel v odvetví dopravy);

10. vyzýva Európsku komisiu, aby príspevok LULUCF posudzovala holistickým spôsobom a uznala, že tento sektor, najmä lesy, má potenciál pozitívne prispieť k zmierňovaniu vplyvov klimatických zmien prostredníctvom sekvestrácie, ukladania a nahrádzania emisií CO2.

I. NÁVRHY ZMIEN

Návrh nariadenia Európskeho parlamentu a Rady o záväznom ročnom znižovaní emisií skleníkových plynov členskými štátmi v rokoch 2021 až 2030 v záujme odolnej energetickej únie a splnenia záväzkov podľa parížskej dohody, ktorým sa mení nariadenie Európskeho parlamentu a Rady (EÚ) č. 525/2013 o mechanizme monitorovania a nahlasovania emisií skleníkových plynov a nahlasovania ďalších informácií relevantných z hľadiska zmeny klímy

COM (2016) 482 final

Pozmeňovací návrh 1

Odôvodnenie 5

Text navrhnutý Európskou komisiou Zmena navrhnutá VR Prechod na čistú energiu si vyžaduje zmeny investičného správania a stimuly naprieč celým spektrom politík. Pri spolufinancovaní na doplnenie prostriedkov z rozpočtu EÚ je potrebné spustiť regionálne a miestne investičné programy na podporu sektorov, ktoré nie sú súčasťou systému ETS.

Zdôvodnenie

Pridaním nového odôvodnenia sa má vyjadriť to, že v regiónoch a mestách treba vytvoriť investičné programy. Miestna a regionálna úroveň nemôže bez uznania formou mandátu a bez dlhodobého financovania optimálne fungovať. Pokiaľ ide o miestne a regionálne samosprávy, dostupné zdroje financovania na realizáciu udržateľných opatrení, ktoré spadajú do ich rámca pôsobnosti, sú do veľkej miery v rukách národných vlád a čiastočne sú doplnené nástrojmi na úrovni EÚ. Toto financovanie treba decentralizovať. Popri poskytovaní štátnych a európskych prostriedkov podpory vo forme pomoci a spolufinancovania by sa v súvislosti s realizáciou ekologických iniciatív mohlo zvážiť zlepšenie schopnosti miestnych a regionálnych samospráv poskytovať úvery či brať si ich.

Ide o vytvorenie európskej finančnej platformy spolufinancovanej z prostriedkov EÚ, ktorá by umožňovala prepojiť poskytovateľov úverov a investorov na strane jednej a mestá a regióny na strane druhej, aby sa mohli dohodnúť na spoločných projektoch. V ideálnom prípade by to bolo vhodné fórum pre sektory, ktoré spadajú do rámca pôsobnosti nariadenia o spoločnom úsilí a nariadenia o LULUCF, pretože tu ide predovšetkým o oblasti, v ktorých miestne a regionálne samosprávy môžu vo veľkej miere využiť svoje územné právomoci.

Pozmeňovací návrh 2

Odôvodnenie 18

Text navrhnutý Európskou komisiou Zmena navrhnutá VR Týmto nariadením by nemali byť dotknuté prísnejšie vnútroštátne ciele. Týmto nariadením by nemali byť dotknuté prísnejšie vnútroštátne ciele, čo je potrebné na to, aby sa dosiahli dlhodobé ciele do roku 2050 .

Zdôvodnenie

Zmena slúži na redakčné spresnenie a má štáty podnecovať k tomu, aby si stanovili dodatočné ciele, keďže z cieľov na rok 2030 vyplýva, že v období rokov 2031 – 2050 bude potrebné vyvinúť oveľa väčšie úsilie na zníženie emisií skleníkových plynov.

Pozmeňovací návrh 3

Článok 4 ods. 3

Text navrhnutý Európskou komisiou Zmena navrhnutá VR […] Na účely tohto vykonávacieho aktu Komisia vykoná komplexné preskúmanie údajov v najnovších národných inventúrach za rok 2005 a obdobie rokov 2016 až 2018 predložených členskými štátmi. […] Na účely tohto vykonávacieho aktu Komisia vykoná hodnotenie údajov v najnovších národných inventúrach za rok 2005 a obdobie rokov 2018 až 2020 predložených členskými štátmi.

Zdôvodnenie

Voľba referenčného roka má rozhodujúci význam a v ideálnom prípade by mala byť založená na najaktuálnejších hodnotách emisií (t. j. z roku 2020), resp. vychádzať z lineárneho trendu znižovania v období rokov 2018 až 2020, čím by sa vyrovnali náhodné výkyvy. Ak vezmeme za základ roky 2016 až 2018, bude to mať inflačný vplyv na uhlíkovú bilanciu, keďže v nasledujúcich rokoch sa očakáva zníženie. V protiklade k cieľu nástroja sa tým podporuje skôr nedodržiavanie záväzkov, než sa podporujú krajiny, ktoré dodržiavajú vysoké normy.

Pozmeňovací návrh 4

Článok 5 ods. 5

Text navrhnutý Európskou komisiou Zmena navrhnutá VR […] Prijímajúci členský štát môže toto množstvo využiť na účely dodržania súladu v zmysle článku 9 za daný rok alebo kedykoľvek neskôr až do roku 2030. […] Prijímajúci členský štát môže toto množstvo využiť na účely dodržania súladu v zmysle článku 9 za bežný rok alebo kedykoľvek neskôr až do roku 2030.

Zdôvodnenie

Aby sa zabránilo nejasnostiam, je potrebná redakčná úprava na objasnenie, aby sa rozlišoval rok započítania a rok vykazovania.

Pozmeňovací návrh 5

Článok 6 ods. 1

Text navrhnutý Európskou komisiou Zmena navrhnutá VR Členské štáty, v prípade ktorých môžu byť zrušené kvóty v obmedzenom množstve najviac 100 miliónov kvót EU ETS vymedzených v článku 3 písm. a) smernice 2003/87/ES spoločne zohľadnené na účely dodržania súladu členských štátov s týmto nariadením, sú uvedené v prílohe II k tomuto nariadeniu. Členské štáty, v prípade ktorých môžu byť zrušené kvóty v obmedzenom množstve najviac 50 miliónov kvót EU ETS vymedzených v článku 3 písm. a) smernice 2003/87/ES spoločne zohľadnené na účely dodržania súladu členských štátov s týmto nariadením, sú uvedené v prílohe II k tomuto nariadeniu.

Zdôvodnenie

V ETS je v súčasnosti nadmerná ponuka certifikátov a nízka cena CO2 (5 EUR/t v decembri 2016). Vzhľadom na tieto skutočnosti nepredstavuje navrhovaná horná hranica množstva emisií vo výške 100 miliónov jednotiek žiadny prínos, pokiaľ ide o zníženie emisií ETS, ale naopak môže viesť k tomu, že emisie v sektoroch, ktoré nespadajú pod ETS, v dôsledku procesu vyrovnávania ešte porastú. Pri uplatňovaní flexibility medzi sektormi by sa mal na konverziu uplatňovať sankcia v pomere 1:2. Cieľom tohto návrhu je vymazať 50 miliónov jednotiek, čím sa zníži hodnota jednej tony CO2, pričom treba mať na zreteli, že ochrana klímy v oboch sektoroch a v opatreniach, ktoré sú pre ne plánované, musí zostať na vysokej úrovni.

Pozmeňovací návrh 6

Článok 8 ods. 1 a 2

Text navrhnutý Európskou komisiou Zmena navrhnutá VR Členský štát […] nedosahuje dostatočný pokrok […] Komisii pri hodnotení akčných plánov bude podľa potreby pomáhať Európska environmentálna agentúra […]. Členský štát […] nie je schopný splniť svoje záväzky […] Komisia pri hodnotení akčných plánov spolupracuje s Európskou environmentálnou agentúrou […] a využíva nezávislé zdroje .

Zdôvodnenie

Jasnejšia formulácia. „Pokrok“ je príliš všeobecne definované kritérium, podobne ako „pomáha“ naznačuje opatrný prístup. Ak už došlo k problému s prekročením, musí sa jednoznačne pristúpiť k nezávislému hodnoteniu akčného plánu príslušného členského štátu.

Pozmeňovací návrh 7

Článok 9 ods. 2

Text navrhnutý Európskou komisiou Zmena navrhnutá VR […] od ročne pridelených emisných kvót daného členského štátu sa odpočíta objem týchto nadmerných emisií skleníkových plynov za príslušné roky v tonách ekvivalentu CO2. […] od ročne pridelených emisných kvót daného členského štátu sa odpočíta objem týchto nadmerných emisií skleníkových plynov za roky, v ktorých došlo k prekročeniu, v tonách ekvivalentu CO2.

Zdôvodnenie

Redakčné objasnenie, aby boli presne stanovené podmienky, na ktoré konkrétne roky sa má zníženie uplatniť.

Návrh nariadenia Európskeho parlamentu a Rady o začlenení emisií a záchytov skleníkových plynov z využívania pôdy, zo zmien vo využívaní pôdy a z lesného hospodárstva do rámca politík v oblasti klímy a energetiky na rok 2030, ktorým sa mení nariadenie Európskeho parlamentu a Rady (EÚ) č. 525/2013 o mechanizme monitorovania a nahlasovania emisií skleníkových plynov a nahlasovania ďalších informácií relevantných z hľadiska zmeny klímy

COM (2016) 479 final

Pozmeňovací návrh 8

Odôvodnenie 9

Text navrhnutý Európskou komisiou Zmena navrhnutá VR Emisie a záchyty zo zalesnenej pôdy však závisia od viacerých prírodných okolností, vekovej štruktúry, ako aj minulých a súčasných postupov obhospodarovania. Pri použití základného roka by sa tieto faktory a z nich vyplývajúce cyklické vplyvy na emisie a záchyty či ich medziročné zmeny nedali zohľadniť. Príslušné pravidlá započítavania by mali namiesto toho upravovať používanie referenčných úrovní, aby sa vyňali vplyvy prírodných charakteristík a charakteristík typických pre jednotlivé krajiny. Emisie a záchyty zo zalesnenej pôdy však závisia od početných prírodných okolností, vekovej štruktúry, ako aj postupov obhospodarovania. Pri voľbe základného roka by sa tieto faktory a z nich vyplývajúce cyklické vplyvy na emisie a záchyty či ich medziročné náhodné zmeny nedali presne zohľadniť. Príslušné pravidlá započítavania by mali namiesto toho upravovať používanie referenčných úrovní, aby sa vyňali vplyvy prírodných charakteristík a charakteristík typických pre jednotlivé krajiny a regióny .

Zdôvodnenie

Diferencované posudzovanie postupov obhospodarovania nie je nutné, keďže sa musia zohľadniť aj tak. Okrem cyklických javov by sa malo kľúčovými slovami poukázať na prirodzené zmeny. Existuje celý rad prírodných javov, ktoré sa vyskytujú náhodne. Aj v menších krajinách sa môžu vyskytovať regionálne rozdiely, takže len prístup zameraný na jednotlivé krajiny nie je dostatočný na to, aby dokázal zohľadniť prírodnú rozmanitosť vo väčších aj menších krajinách.

Pozmeňovací návrh 9

Odôvodnenie 10

Text navrhnutý Európskou komisiou Zmena navrhnutá VR […] a mala by vybrať dostatočný počet odborníkov z členských štátov. […] a mala by vybrať dostatočný počet odborníkov z členských štátov , a to aj z miestnej a regionálnej úrovne .

Zdôvodnenie

Takéto metodické spresnenie je potrebné preto, že sa majú zapojiť aj miestni a regionálni odborníci, najmä vzhľadom na to, že poznatky ústredných orgánov a hlavného mesta sa môžu podstatne líšiť od miestnych poznatkov. Európa má uznávané vysoké školy mimo hlavných miest, ktoré sa venujú príslušným vedám, a tento potenciál by sa mal rozhodnejšie a prednostne využívať. Okrem toho majú ústredné orgány životného prostredia v hlavných mestách tendenciu posudzovať problematiku z národného, všeobecného hľadiska a formálnym spôsobom, resp. vnímať okolnosti so zreteľom na politickú konjunktúru a konvenčné vzorce, pričom miestny vývoj a nečakané zmeny v dynamike zostanú nezohľadnené.

Pozmeňovací návrh 10

Odôvodnenie 16

Text navrhnutý Európskou komisiou Zmena navrhnutá VR Európska environmentálna agentúra by mala podľa potreby pomáhať Komisii v závislosti od jej ročného pracovného programu so systémom nahlasovania emisií a záchytov skleníkových plynov, s hodnotením informácií o politikách a opatreniach a vnútroštátnych projekciách, s hodnotením plánovaných dodatočných politík a opatrení, ako aj s kontrolami súladu vykonávanými Komisiou podľa tohto nariadenia. Európska environmentálna agentúra by mala podľa potreby pomáhať Komisii v závislosti od jej ročného pracovného programu so systémom nahlasovania emisií a záchytov skleníkových plynov, s hodnotením informácií o politikách a opatreniach a vnútroštátnych projekciách, s hodnotením plánovaných dodatočných politík a opatrení, ako aj s kontrolami súladu vykonávanými Komisiou podľa tohto nariadenia , pričom sa musia náležite zohľadniť nezávislé informácie, ktoré poskytujú štúdie a odborné znalosti národnej, regionálnej a miestnej úrovne .

Zdôvodnenie

Pokiaľ ide o postoje a kontroly súladu zo strany Komisie, mali by sa uznať a zohľadniť národné a regionálne skúsenosti a názory, aby sa tak mohlo prispieť k tomu, že pri stanovovaní celoeurópskeho systému sa nestratí zo zreteľa samotný cieľ.

Pozmeňovací návrh 11

Odôvodnenie 17

Text navrhnutý Európskou komisiou Zmena navrhnutá VR […] Na zber údajov sa budú čo najlepšie využívať už existujúce programy Únie a členských štátov […]. […] Mala by sa posilniť administratívna úloha miestnych a regionálnych orgánov pri zbere údajov a ich riadení, ako aj pri zlepšovaní kvality údajov. V mechanizme podávania správ by mal existovať mechanizmus, prostredníctvom ktorého by miestni experti mohli kontrolovať dodržiavanie záväzkov. Okrem toho by sa mal metodický základ a normy upraviť v závislosti od miestnych podmienok.

Zdôvodnenie

Mala by sa zdôrazniť administratívnu kapacitu miestnych a regionálnych orgánov, a posilniť ich rola v oblasti politiky využívania pôdy a pri monitorovaní stanovovania započítavacích jednotiek za využívanie pôdy. Súčasne by sa mala rozšíriť kapacita miest a regiónov monitorovať údaje súvisiace s LULUCF a podávaním správ o týchto údajoch, a zároveň zlepšiť metodické normy v rámci ich postupov a opatrení (napr. v procese plánovania). To zabezpečí dodržanie hlavných zásad postupu IPCC, ako sú súdržnosť, porovnateľnosť, úplnosť, presnosť a transparentnosť.

Pozmeňovací návrh 12

Nové odôvodnenie 21

Text navrhnutý Európskou komisiou Zmena navrhnutá VR Aby sa zlepšil zber a analýza údajov z odvetvia LULUCF, musí Komisia zabezpečiť uplatňovanie dôslednej metodiky a súborov ukazovateľov pre príslušné finančné prostriedky.

Zdôvodnenie

Doplnenie nového odôvodnenia, ktoré sa vzťahuje na potrebu financovania zo strany EÚ na analýzy využívania pôdy na dodržanie nariadenia a na podporné analýzy. Malo by sa spresniť, na aké druhy opatrení v sektore LULUCF by sa prípadne mohli vyčleniť dodatočné prostriedky v rámci štrukturálnych fondov EÚ.

Pozmeňovací návrh 13

Článok 5 ods. 2

Text navrhnutý Európskou komisiou Zmena navrhnutá VR Členské štáty musia zabrániť akémukoľvek dvojitému počítaniu emisií alebo záchytov , a to najmä tak, že emisie alebo záchyty pochádzajúce z viac než jednej kategórie započítavania pôdy započítajú len v jednej kategórii . Členské štáty musia zabrániť akémukoľvek dvojitému počítaniu emisií alebo záchytov v rôznych kategóriách započítavania pôdy .

Zdôvodnenie

Redakčné zjednodušenie a spresnenie všeobecne pochopiteľným spomenutím prípadu dvojitého počítania. Dôležité je, aby táto zásada bola formulované konkrétne: musí byť vylúčené akékoľvek dvojité započítanie.

Pozmeňovací návrh 14

Článok 5 ods. 5

Text navrhnutý Európskou komisiou Zmena navrhnutá VR Členské štáty vedú úplné a presné záznamy o všetkých údajoch použitých pri príprave účtov. Členské štáty vedú úplné, sústavné a presné záznamy o všetkých údajoch použitých pri príprave účtov.

Zdôvodnenie

Treba pridať kontinuitu ako dôležitý prvok kvality. Chyby a problémy sa môžu v číselných radoch vyskytnúť najmä vtedy, ak je postupnosť prerušená, alebo sa zmení metodika.

Pozmeňovací návrh 15

Článok 8 ods. 3

Text navrhnutý Európskou komisiou Zmena navrhnutá VR Národný lesohospodársky plán započítavania sa zverejní a bude podliehať verejnej konzultácii. Národný lesohospodársky plán započítavania sa zverejní každý rok a bude podliehať verejnej konzultácii v regionálnych a miestnych samosprávach, ako aj so zainteresovanými stranami .

Zdôvodnenie

Presnejšie stanovenie podmienok zverejnenia a konzultácií.

Pozmeňovací návrh 16

Článok 10 ods. 1

Text navrhnutý Európskou komisiou Zmena navrhnutá VR […] pochádzajúce z prírodných škodlivých činiteľov, ktoré prekračujú priemernú úroveň emisií spôsobených prírodnými škodlivými činiteľmi v období rokov 2001 – 2020 […] […] pochádzajúce z prírodných škodlivých činiteľov, ktoré prekračujú priemernú úroveň emisií spôsobených prírodnými škodlivými činiteľmi v období rokov 2001 – 2019 […]

Zdôvodnenie

Na takéto započítanie by sa mal zvážiť dlhší časový úsek. Malo by sa zabrániť tomu, aby rozsiahle prírodné škodlivé činitele alebo kumulované lesné škody neboli pri započítavaní zohľadnené alebo sa príliš výrazne prejavili na konci započítavacieho obdobia. Pri ohlasovaní priemerných emisií sa musí uplatňovať určité oneskorenie.

Pozmeňovací návrh 17

Článok 12 ods. 2

Text navrhnutý Európskou komisiou Zmena navrhnutá VR Komisia vykoná komplexné preskúmanie správ o dodržiavaní záväzkov na účely posúdenia súladu s článkom 4. Komisia zhodnotí súlad s článkom 4 (čisté zníženie emisií skleníkových plynov a podmienky flexibility) v správe o dodržiavaní záväzkov a potvrdí ich .

Zdôvodnenie

Podmienky pre preskúmanie musia byť bližšie určené, potrebné je nielen hodnotenie, ale aj potvrdenie. Na tomto mieste by sa mohlo stručne odkázať aj na obsah článku 4.

Pozmeňovací návrh 18

článok 16 ods. 1 písm. a) a príloha IIIa posledný odsek

Text navrhnutý Európskou komisiou Zmena navrhnutá VR […] Od roku 2023 […] Príloha IIIa, posledný odsek: Členské štáty sa vyzývajú, aby používali metodiku úrovne 3 s použitím neparametrického modelovania kalibrovaného s ohľadom na vnútroštátne okolnosti, opisujúcu fyzikálnu interakciu biofyzikálneho systému v súlade s usmerneniami IPCC pre národné inventúry skleníkových plynov z roku 2006. […] Od roku 2021 […] Príloha IIIa, posledný odsek: Členské štáty používajú metodiku úrovne 3 s použitím neparametrického modelovania kalibrovaného s ohľadom na vnútroštátne okolnosti, opisujúcu fyzikálnu interakciu biofyzikálneho systému v súlade s usmerneniami IPCC pre národné inventúry skleníkových plynov z roku 2006.

Zdôvodnenie

Započítavať by sa malo začať hneď v roku 2021. Mali by sme sa snažiť o využívanie presnejších metód – záväzná formulácia: používajú metodiku, a nie: sa vyzývajú, aby používali metodiku.

II. POLITICKÉ ODPORÚČANIA

EURÓPSKY VÝBOR REGIÓNOV

Všeobecné pripomienky

1. zastáva názor, že miestne a regionálne samosprávy majú nepochybne rozhodujúcu úlohu v odvetviach, v ktorých platí nariadenie o spoločnom úsilí o znižovanie emisií skleníkových plynov a nariadenie o LULUCF, pretože podľa týchto nariadení sa vyžaduje začlenenie územného rozmeru. Zároveň tu ide o oblasti, v ktorých môžu miestne a regionálne samosprávy vyvíjať činnosť na základe svojich právomocí a zodpovedností. Na politické vykonávanie je okrem toho k dispozícii celý rad účelových nástrojov, napríklad územné plánovanie, podpora malých a stredných podnikov (MSP), politické opatrenia na prilákanie a podporu ekologických investícií, riadenie výstavby, mestskej dopravy a mobility, ako aj plány mestského rozvoja;

2. zdôrazňuje, že ponúkané opatrenia pomáhajú znižovať emisie v tých oblastiach, ktoré nepodliehajú systému EÚ na obchodovanie s emisnými kvótami (ETS), a prinášajú tak sociálnu, hospodársku a ekologickú pridanú hodnotu. Mestá a regióny tak získavajú významnejšiu úlohu, pretože na svojich územiach sú predvojom a hnacou silou dekarbonizačných iniciatív a zohľadňujú miestne hospodárske a sociálne účinky každého opatrenia;

3. zdôrazňuje, že moderné a udržateľné lesné hospodárstvo prispieva k väčšiemu využívaniu obnoviteľných zdrojov, dodáva bioenergiu ako náhradu za fosílne palivá a súčasne účinne zachytáva CO2. Okrem toho zdôrazňuje, že je dôležité, aby sa zníženie emisií v sektore LULUCF podporovalo aj v rámci spoločnej poľnohospodárskej politiky EÚ;

4. za dôležitú považuje úlohu miestnych a regionálnych samospráv pri priamom informovaní občanov a realizácii kampaní k energetickým otázkam. Návrhy Komisie podporujú realizáciu regionálnych klimatických a energetických stratégií a prinášajú dekarbonizáciu odvetví a plánované využívané pôdy v rámci regionálneho a mestského rozvoja a územného plánovania. Konkrétne príklady a ciele znižovania emisií z Dohovoru primátorov a starostov zasadzujú tieto regionálne a miestne procesy do určitého rámca;

5. domnieva sa, že v navrhnutých nariadeniach sa v žiadnej súvislosti nespomína ich súlad so zásadou subsidiarity, pretože boj proti zmene klímy a jej dôsledkom je jednoznačne cezhraničnou záležitosťou, a preto ciele týchto nariadení možno dosiahnuť jedine činnosťou na úrovni EÚ. Navrhnuté nariadenia takisto neprekračujú rámec (formálny ani obsahový) nevyhnutný na dosiahnutie cieľa, ktorým je splniť záväzok týkajúci sa zníženia emisií skleníkových plynov v EÚ do roku 2030 nákladovo efektívnym spôsobom, vďaka čomu spĺňajú zásadu proporcionality;

Význam a vzájomné vzťahy odvetvových politík

6. považuje za potrebné, aby sa na prechod na hospodárstvo s nízkymi emisiami oxidu uhličitého a čisté zdroje energie naďalej prijímali širokozáberové klimatické opatrenia aj v tých odvetviach, ktoré nepodliehajú ETS. Pri navrhovanom spoločnom úsilí je snaha o všeobecné pravidlá pre odvetvia, ktoré nepodliehajú ETS;

7. poukazuje na to, že Komisia nenavrhla pre tieto odvetvia žiadne konkrétne a právne záväzné ciele, ale skôr vychádza z celkového posudzovania ich príspevku a členským štátom necháva dosť veľkú slobodu rozhodovania o tom, aké opatrenia chcú konkrétne použiť na splnenie stanovených cieľov znižovania emisií skleníkových plynov. Perspektívy znižovania emisií skleníkových plynov sú v jednotlivých odvetviach odlišné a na úrovni štátu môžu dokonca smerovať k zvyšovaniu emisií (ako príklad možno uviesť predpovede o emisiách z pozemnej dopravy, ktoré sú celkom nezávislé od uplatňovania opatrení na dosiahnutie vyššej palivovej účinnosti);

8. vyslovuje sa za flexibilné uplatňovanie všeobecných cieľov v súčte všetkých odvetví, pričom treba odhadnúť a zohľadniť jednotlivé regionálne a miestne schopnosti, pričom je však prakticky nerealizovateľné rozčlenenie cieľa podľa jednotlivých odvetví;

Aké pružné resp. nepružné sú mechanizmy flexibility

9. zdôrazňuje, že všetky členské štáty a odvetvia hospodárstva by mali prispieť k dosiahnutiu cieľov znižovania emisií oxidu uhličitého a usilovať sa o splnenie uvedeného cieľa, pričom by sa mala zabezpečiť rovnováha medzi spravodlivosťou a solidaritou a národné ciele v skupine členských štátov s HDP na obyvateľa vyšším než je priemer EÚ by sa pomerne mali upraviť tak, aby spravodlivo a vyvážene odrážali nákladovú efektívnosť;

10. poznamenáva, že dosiahnutie týchto cieľov zníženia emisií skleníkových plynov by malo zlepšiť efektívnosť a zvýšiť inovatívnosť európskeho hospodárstva a podporiť zlepšenia, hlavne v stavebníctve, poľnohospodárstve, odpadovom hospodárstve a doprave, pokiaľ patria do rozsahu pôsobnosti tohto nariadenia;

11. poukazuje na to, že v nariadení o spoločnom úsilí sa počíta s mnohými možnosťami flexibility a obchodovania, ktoré sú zamerané na to, aby sa členským štátom pomohlo dosiahnuť ich ciele zníženia emisií do roku 2030. Opatrenia tohto druhu znižujú náklady na znižovanie emisií, aj keď musíme zostať realistickí a obozretní a pozorne sledovať, aby flexibilita v niektorých členských štátoch manipuláciou nespôsobila väčšie emisie alebo stanovenie nenáročnejších cieľov, či už pred nadobudnutím účinnosti predpisov alebo pri uplatňovaní mechanizmu flexibility, pretože nejednotné pravidlá flexibility môžu v konečnom dôsledku spôsobiť nesplnenie cieľov znižovania emisií. Nestačí mať na pamäti iba dočasné hospodárske a štrukturálne problémy štátov a ich životnú úroveň, ale treba zohľadniť aj regionálne rozdiely v jednotlivých štátoch, aby sa stanovené ambiciózne ciele dosiahli;

12. vyzýva Komisiu, aby urýchlenie navrhla konkrétne riešenia problémov takých regiónov, ktoré by mohli čeliť osobitným ťažkostiam alebo smerujú k úpadku v súvislosti s potrebným prechodom na hospodárstvo s nízkymi emisiami oxidu uhličitého. Zdôrazňuje potrebu vypracovať realistické riešenia pre regióny, ktoré sú vo veľkej miere závislé od využívania fosílnych palív alebo energeticky náročných priemyselných odvetví, alebo môžu byť inak neúmerne postihnuté uplatňovaním navrhovaných nariadení. Zdôrazňuje význam zapojenia miestnych a regionálnych orgánov do plánovania trendov udržateľného rozvoja, ktoré by mohli stimulovať hospodárstvo týchto regiónov;

13. poznamenáva, že vzhľadom na nadmernú ponuku emisných certifikátov v ETS a nízku cenu emisií oxidu uhličitého neponúka stanovená horná hranica množstva emisií na 100 miliónov jednotiek dostatočne veľké zníženie emisií, ale že je v rozpore s cieľmi ochrany klímy a že v odvetviach, ktoré nepodliehajú ETS, môže v dôsledku zmenšovania rozdielov spôsobiť dokonca zvýšenie emisií;

14. vyzýva Komisiu, aby pri zúčtovávaní pokút stanovila určitú flexibilitu tým, že sa pri presúvaní emisných kvót medzi odvetviami bude pracovať s nízkymi menovými, resp. hodnotiacimi kurzami;

Pravidlá započítavania v oblasti LULUCF a pravidlá flexibility

15. víta návrh dovoliť členským štátom, aby na započítanie použili celkovo 280 miliónov jednotiek z oblasti LULUCF, čím sa uznáva, že tento sektor, najmä lesy, má potenciál byť pozitívnym prínosom pre rámec EÚ v oblasti klímy. Konštatuje, že presnosť monitorovania emisií skleníkových plynov z LULUCF a podpora miestnej úrovne pri zbere údajov je problematická;

16. konštatuje že viazanie oxidu uhličitého v rámci LULUCF by malo byť obmedzené na tie časti nariadenia o spoločnom úsilí, v ktorých sú pravidlá započítavania vedecky podložené a zdôvodnené a boli overené v pilotných projektoch. Takto sa má zabrániť špekulácii a zúženiu všeobecných zásad na čisto nákladové aspekty. Pri monitorovaní opatrení v oblasti LULUCF a príslušného nahlasovania sa podľa najlepšieho vedomia a použitím najlepších postupov musí zabrániť zdvojenému započítaniu. To platí predovšetkým pri zmene kategórie využívania pôdy, ale aj pri započítavaní výrobkov z dreva a prírodných škodlivých činiteľov;

17. navrhuje umožniť odpočítanie každých päť rokov, aby bolo možné zohľadniť potenciálny príspevok z odlesnenej pôdy, zo zalesnenej pôdy, z obhospodarovanej ornej pôdy a obhospodarovaných trávnych porastov. Má sa tak zohľadniť premenlivosť prírody a majú sa kompenzovať účinky náhodných udalostí a cyklických procesov;

18. odporúča Komisii v spolupráci s členskými štátmi presne stanoviť úlohu miestnych a regionálnych samospráv pri správe údajov a monitorovaní započítavania v oblasti LULUCF;

Započítavanie a jeho kontrola

19. považuje za dôležité prevziať do návrhu prísne pravidlá nahlasovania a zabezpečovania súladu vymedzené v rozhodnutí o spoločnom úsilí. Členské štáty budú aj v rokoch 2021 – 2030 povinné dodržiavať ročné limity emisií a udržiavať lineárny vývoj, hoci reálna kontrola dodržiavania sa bude uskutočňovať už len každých 5 rokov;

20. zdôrazňuje, že Komisia musí inventárne prehľady emisií skleníkových plynov predkladané členskými štátmi neustále a systematicky overovať a posudzovať, prípadne aj s pomocou nezávislých odborníkov, aby sa zaručilo, že kontroly dodržiavania budú prebiehať na základe presných údajov;

21. zastáva názor, že kontrolu transparentnosti, presnosti, konzistentnosti, porovnateľnosti a úplnosti predložených informácií musí aj v budúcnosti koordinovať Európska environmentálna agentúra. Rozhodujúce je posilniť miestne a regionálne samosprávy pri započítavaní a nahlasovaní, aby sa lepšie než doteraz zohľadnili miestne a územné osobitosti;

22. považuje za dôležité, aby sa národným, regionálnym a miestnym orgánom správy a podnikom vrátane MSP a mikropodnikov týmto návrhom neukladali žiadne bezprostredné vykazovacie alebo administratívne povinnosti;

Kvalita údajov z oblasti LULUCF

23. poukazuje na to, že rozmanitosť a premenlivosť využívania pôdy v Európe má prirodzene za následok rozdielne a nejednotné posudzovanie, takže sa vyžaduje rozhodná a koordinovaná harmonizácia a normalizácia kvality údajov poskytovaných členskými štátmi, pričom sa musia zohľadňovať nielen danosti a podmienky typické pre krajinu, ale aj regionálne a miestne danosti a podmienky, vrátane ich dynamiky. V tejto súvislosti navrhuje využiť skúsenosti získané prostredníctvom nástrojov, ako je napríklad metodika inventarizácie emisií v rámci iniciatívy Dohovor primátorov a starostov, a prepojiť ich na prebiehajúce úsilie zaviesť pružné, ľahko použiteľné a spoľahlivé ukazovatele na meranie emisií na miestnej a regionálnej úrovni v kontexte celosvetového Dohovoru primátorov a starostov;

24. je znepokojený tým, že v roku 2020 skončí platnosť Kjótskeho protokolu. V dôsledku toho sa v rámci EÚ musí ďalej rozpracovať správa odvetvia LULUCF. V súčasnosti je zakotvené v rozhodnutí o LULUCF (529/2013/EÚ). Toto rozhodnutie sa už vykonáva, vďaka čomu sa do roku 2020 vytvoria lepšie systémy započítavania. Bez právneho rámca na konsolidáciu tohto vykonávania a stanovenie uplatniteľných pravidiel na obdobie po roku 2020 by odvetvie LULUCF mohlo byť v rámci EÚ zahrňované do celkového rámca nejednotne. Rozdiely pri vykazovaní a pravidlách započítavania medzi jednotlivými členskými štátmi by negatívne ovplyvnili optimálne fungovanie jednotného trhu;

Význam miestnych a regionálnych samospráv pri inventúrach v oblasti LULUCF

25. uznáva, že predpisy o započítavaní pri inventarizácii v oblasti LULUCF na základe postupu IPCC z roku 2006 nezodpovedajú najmodernejším postupom. Bolo by potrebné, aby EÚ inventarizačné postupy podstatne ďalej vyvíjala, a zlepšila tak ich presnosť a rýchlosť, pričom má zároveň zostať zachovaná jednoduchosť a transparentnosť systému. V tejto súvislosti majú mestá a regióny dôležitú, ak nie rozhodujúcu úlohu pri poskytovaní informácií nevyhnutných na inventarizáciu v oblasti LULUCF, a to tak na následné vyhodnocovanie, ako aj na zostavovanie predpovedí;

26. Zdôrazňuje, že v postupe sa ako sľubný vývoj javí používanie podporných štruktúr, ktoré majú priniesť pozvoľné zlepšenie. VR by mohol prispievať k vytváraniu vhodného prostredia, aby sa ďalej rozvíjala schopnosť miest a regiónov zbierať, analyzovať a zoskupovať údaje v súvislosti s LULUCF v zmysle ústredných zásad postupu IPCC, ako je konzistentnosť, porovnateľnosť, úplnosť, presnosť a transparentnosť;

27. zastáva názor, že Európska komisia by spoločne s VR mala vypracovať usmernenia, ktoré by pre miestne a regionálne samosprávy boli technickou pomôckou pri zbieraní údajov a zároveň spoločnou metodickou normou na zohľadňovanie a spracovávanie miestnych informácií, pričom nesmú zostať nepovšimnuté kompromisy medzi presnosťou a nákladovou efektívnosťou a pri obmedzovaní administratívnej náročnosti. Väčšia presnosť sa dá určite dosiahnuť iba zapojením miestnych a regionálnych odborníkov;

Zapojenie širokého spektra zainteresovaných subjektov

28. konštatuje, že prístup so zapojením mnohých zainteresovaných subjektov je žiaduci nielen na to, aby sa dosiahla jednota v posudzovaní klimatických zmien a štruktúrovaní LULUCF, ale aj na to, aby sa prispelo k zvýšeniu transparentnosti a zodpovednosti za nahlasovanie, zlepšilo posudzovanie sociálnych a ekonomických účinkov na miestnej a regionálnej úrovni, ľahšie sa nachádzali optimálne riešenia a naprieč sektormi zvládala komplexnosť, ktorá sa zväčšuje;

29. zastáva názor, že pri začlenení LULUCF od rámca klimatickej politiky sa v prvom rade musí zohľadniť poľné a lesné hospodárstvo, ale aj príspevok sektoru bývania, spracovania odpadov a drobného priemyslu, tak pri zavádzaní osvedčených postupov v súvislosti s predpismi o transparentnosti, ako aj pri zaručovaní účinnosti kontrolných mechanizmov. Rozhodujúca je rýchla a konkrétna spätná väzba z jednotlivých oblastí počas rokovaní o nariadení a aj počas jeho vykonávania;

Financovanie

30. zdôrazňuje, že možnosti financovania sa musia neustále, rozhodnejšie než doteraz a decentrálnejšie rozšíriť na miestnu a regionálnu úroveň, kde by pri súkromnom financovaní a pre peňažné ústavy mohli byť príťažlivým doplnkom. Popri poskytovaní štátnych a európskych finančných prostriedkov vo forme pomoci a spolufinancovania by sa na realizáciu ekologických iniciatív malo uvažovať o zvýšení bonity miestnych a regionálnych samospráv a ich schopnosti poskytovať úvery. Môže sa to dosiahnuť zmenami v právnych predpisoch alebo spájaním miest, ktoré osamotene nie sú dostatočne veľké napríklad na nákup dlhopisov.